La Bibia piemontèisa/Testament Vej/Salm/Salm 120


Ij Salm

120. Tribulà coma ch’i j’era i l’hai suplicà Nosgnor  

 La strutura d'ës salm a l’é malfé da trové. A comensa coma ‘n salm ëd rendiment ëd grassie, con l’armarca che Dé a l’avìa scotà l’anvocasion d’agiùt dël salmista e ch’a l’é stàit esaudì. Ma ‘l versèt 2 a smija n’àutra anvocassion d’agiùt, ch’a l’é compagnà da n’espression dë sbefia adressà ai sò nemis (3 e 4) e da na lamentassion (5-7). A peul desse che ij versèt 2-8 a sio n’arproposission ëd la preghiera dël salmista quand ch’anvocava Nosgnor. 

Càntica dij pelerin ch’a monto a Gerusalem. Tribulà coma ch’i j’era i l’hai suplicà Nosgnor e chiel a l’ha scotame. I l’avìa dit: Nosgnor: salv-me da la gent busiarda e da tuti j’ambrojon. Vojàutri, lengasse, i seve mach angané, còsa farà a vojàutri Nosgnor? Col ch’a sarà vòst castigh? I sareve trapassà da ‘d flecie aùsse e brusà da ‘d carbon sfiamà! Vàire ch’i l’hai patì ambelelà, giù a Mesech! A l’era pròpi brut vive lontan da ca a Chedar! Tròp longh i l’hai dovù sté an mes a ‘d gent ch’a l’avìa an òdio la pas! I sërcava la pas, ma l’ora che mi i parlava ‘d pas, lor a vorìo fé la guèra!

Nòte 

Bibia
Testament Vej
Salm